**פרק ל"ז**

בפרק לז אנו עוסקים בבני יעקב והקורות אותם לאחר ישובם בארץ. זוהי תחילתה הקשה של פרשת מכירת יוסף וגלגוליו למצרים. ביחידה נעסוק בחלומות יוסף, ובשליחותו לאחיו במהלכה הוא נמכר ומובל למצריים.

פרק לז פותח את החלק האחרון של ספר בראשית, העוסק בתולדות משפחתו של יעקב אבינו.
עד עתה הציגה התורה במקביל, גם את תולדות צאצאי האבות שאינם שייכים לעם ישראל (בני ישמעאל, אלופי עשו) מכאן ואילך מתמקדת התורה **רק בבני יעקב**, שנים-עשר שבטי י-ה.

א וַיֵּשֶׁב יַעֲקֹב בְּאֶרֶץ מְגוּרֵי אָבִיו בְּאֶרֶץ כְּנָעַן:
ב אֵלֶּה תֹּלְדוֹת יַעֲקֹב יוֹסֵף בֶּן-שְׁבַע-עֶשְׂרֵה שָׁנָה הָיָה רֹעֶה אֶת-אֶחָיו בַּצֹּאן וְהוּא נַעַר אֶת-בְּנֵי בִלְהָה וְאֶת-בְּנֵי זִלְפָּה נְשֵׁי אָבִיו וַיָּבֵא יוֹסֵף אֶת-דִּבָּתָם רָעָה אֶל-אֲבִיהֶם:
ג וְיִשְׂרָאֵל אָהַב אֶת-יוֹסֵף מִכָּל-בָּנָיו כִּי-בֶן-זְקֻנִים הוּא לוֹ וְעָשָׂה לוֹ כְּתֹנֶת פַּסִּים:
ד וַיִּרְאוּ אֶחָיו כִּי-אֹתוֹ אָהַב אֲבִיהֶם מִכָּל-אֶחָיו וַיִּשְׂנְאוּ אֹתוֹ וְלֹא יָכְלוּ דַּבְּרוֹ לְשָׁלֹם:
ה וַיַּחֲלֹם יוֹסֵף חֲלוֹם וַיַּגֵּד לְאֶחָיו וַיּוֹסִפוּ עוֹד שְׂנֹא אֹתוֹ:
ו וַיֹּאמֶר אֲלֵיהֶם שִׁמְעוּ-נָא הַחֲלוֹם הַזֶּה אֲשֶׁר חָלָמְתִּי:
ז וְהִנֵּה אֲנַחְנוּ מְאַלְּמִים אֲלֻמִּים בְּתוֹךְ הַשָּׂדֶה וְהִנֵּה קָמָה אֲלֻמָּתִי וְגַם-נִצָּבָה וְהִנֵּה תְסֻבֶּינָה אֲלֻמֹּתֵיכֶם וַתִּשְׁתַּחֲוֶיןָ לַאֲלֻמָּתִי:
ח וַיֹּאמְרוּ לוֹ אֶחָיו הֲמָלֹךְ תִּמְלֹךְ עָלֵינוּ אִם-מָשׁוֹל תִּמְשֹׁל בָּנוּ וַיּוֹסִפוּ עוֹד שְׂנֹא אֹתוֹ עַל-חֲלֹמֹתָיו וְעַל-דְּבָרָיו:
ט וַיַּחֲלֹם עוֹד חֲלוֹם אַחֵר וַיְסַפֵּר אֹתוֹ לְאֶחָיו וַיֹּאמֶר הִנֵּה חָלַמְתִּי חֲלוֹם עוֹד וְהִנֵּה הַשֶּׁמֶשׁ וְהַיָּרֵחַ וְאַחַד עָשָׂר כּוֹכָבִים מִשְׁתַּחֲוִים לִי:
י וַיְסַפֵּר אֶל-אָבִיו וְאֶל-אֶחָיו וַיִּגְעַר-בּוֹ אָבִיו וַיֹּאמֶר לוֹ מָה הַחֲלוֹם הַזֶּה אֲשֶׁר חָלָמְתָּ הֲבוֹא נָבוֹא אֲנִי וְאִמְּךָ וְאַחֶיךָ לְהִשְׁתַּחֲוֹת לְךָ אָרְצָה:
יא וַיְקַנְאוּ-בוֹ אֶחָיו וְאָבִיו שָׁמַר אֶת-הַדָּבָר:

**פסוקים ב-ד: הקשר בין יעקב ליוסף ובין האחים ליוסף:**

**מה היו היחסים בין יוסף לאחיו?**

 **רש"י**

**והוא נער** - שהיה עושה מעשה נערות, מתקן בשערו ממשמש בעיניו, כדי שיהיה נראה יפה:

**את בני בלהה** - כלומר ורגיל אצל בני בלהה , לפי שהיו אחיו (בני לאה) מבזין אותן והוא מקרבן:

**את דבתם רעה** - כל רעה שהיה רואה **באחיו בני לאה** היה מגיד לאביו. שהיו אוכלין אבר מן החי,
ומזלזלין בבני השפחות לקרותן עבדים, וחשודים על העריות. ובשלשתן לקה.

**1. על אבר מן החי** (לעיל פסוק לא) "וישחטו שעיר עזים במכירתו", ולא אכלוהו חי.

**2. ועל דבה שספר עליהם שקורין לאחיהם עבדים**, (תהילים קה,יז) "לעבד נמכר יוסף".

**3. ועל העריות** שספר עליהם, (להלן לט, ז) "ותשא אשת אדוניו" וגו':

**דבתם - כל לשון דבה** כל מה שהיה יכול לדבר בהם רעה היה מספר.."

**מדוע אהב יעקב את יוסף מכל בניו?**

**רש"י:**

**בן זקנים** - שנולד לו לעת זקנתו

**ואונקלוס** תרגם "בר חכים הוא ליה" - כל מה שלמד משם ועבר מסר לו.

**ד"א** שהיה זיו איקונין (מראה פנים) שלו דומה לו.

**רמב"ן:**

ואיננו נכון בעיני, כי הכתוב אמר שאהב את יוסף מכל בניו בעבור שהוא בן זקונים, וגם כל בניו נולדו לו בזקוניו, והנה יששכר וזבולון אינם גדולים מיוסף רק כשנה או שנתיים:
**והנראה בעיני** כי מנהג הזקנים שייקחו אחד מבניהם הקטנים להיות עמו לשרתו, והוא נשען על ידו תמיד לא ייפרד ממנו, והוא נקרא לו בן זקוניו בעבור שישרתו לזקוניו, והנה לקח יעקב את יוסף לדבר הזה והיה עמו תמיד, ועל כן לא ילך עם הצאן ברעותם במקום רחוק:

 היחס המיוחד של יעקב ליוסף העצים את קנאת האחים, ומכאן הסיקו חז"ל מסקנה חשובה**:**
**בראשית רבה (תיאודור-אלבק) פרשה פד:**
ועשה לו כתנת פסים. ריש לקיש אמר בשם ר' אלעזר בן עזריה: **צריך אדם שלא לשנות בין בניו.** שעל ידי כתנת פסים שעשה אבינו יעקב ליוסף" וישנאו אותו" וגו'.

**חלומותיו של יוסף ו-יא**

**ו**וַיֹּאמֶר אֲלֵיהֶם  שִׁמְעוּ-נָא הַחֲלוֹם הַזֶּה אֲשֶׁר חָלָמְתִּי.

**ז** וְהִנֵּה אֲנַחְנוּ מְאַלְּמִים אֲלֻמִּים בְּתוֹךְ הַשָּׂדֶה

וְהִנֵּה קָמָה אֲלֻמָּתִי וְגַם-נִצָּבָה וְהִנֵּה תְסֻבֶּינָה אֲלֻמֹּתֵיכֶם וַתִּשְׁתַּחֲוֶיןָ לַאֲלֻמָּתִי.

**ח** וַיֹּאמְרוּ לוֹ אֶחָיו הֲמָלֹךְ תִּמְלֹךְ עָלֵינוּ אִם-מָשׁוֹל תִּמְשֹׁל בָּנוּ

וַיּוֹסִפוּ עוֹד שְׂנֹא אֹתוֹ עַל-חֲלֹמֹתָיו וְעַל-דְּבָרָיו.

**ט** וַיַּחֲלֹם עוֹד חֲלוֹם אַחֵר וַיְסַפֵּר אֹתוֹ לְאֶחָיו

וַיֹּאמֶר הִנֵּה חָלַמְתִּי חֲלוֹם עוֹד וְהִנֵּה הַשֶּׁמֶשׁ וְהַיָּרֵחַ וְאַחַד עָשָׂר כּוֹכָבִים מִשְׁתַּחֲוִים לִי.

**י** וַיְסַפֵּר אֶל-אָבִיו וְאֶל-אֶחָיו

וַיִּגְעַר-בּוֹ אָבִיו וַיֹּאמֶר לוֹ מָה הַחֲלוֹם הַזֶּה אֲשֶׁר חָלָמְתָּ

הֲבוֹא נָבוֹא אֲנִי וְאִמְּךָ וְאַחֶיךָ לְהִשְׁתַּחֲו‍ֹת לְךָ אָרְצָה.

**יא** וַיְקַנְאוּ-בוֹ אֶחָיו וְאָבִיו שָׁמַר אֶת-הַדָּבָר:

**מה הייתה תגובת יעקב לחלומות יוסף (בפסוקים י-יא?)**

**רש"י:
[ י'-י"א] ויגער בו** - לפי שהיה מטיל שנאה עליו

**הבוא נבוא** - והלא אמך כבר מתה, והוא (יעקב) לא היה יודע שהדברים מגיעין לבלהה שגידלתו כאמו (ב"ר). ורבותינו למדו: מכאן שאין חלום בלא דברים בטלים.

 ויעקב נתכוון (על ידי הגערה) להוציא הדבר מלב בניו שלא יקנאוהו, לכך אמר לו 'הבוא נבוא' וגו', כשם שאי אפשר באמך כך השאר הוא בטל (ב"ר).

**שמר את הדבר** - היה ממתין ומצפה מתי יבא וכן "שומר אמונים" (ישעיהו כו, ב), וכן "לא תשמור על חטאתי" (איוב יד, טז) לא תמתין.